|  |
| --- |
|  |
| Република Србија  МИНИСТAРСТВО ТРГОВИНЕ,  ТУРИЗМА И ТЕЛЕКОМУНИКАЦИЈА  3. 7. 2022. године  Б е о г р а д |

**Водич: Како избећи нежељене трошкове приликом коришћења роминга**

## Најчешћа питања о услугама роминга

* **Шта је роминг?**

Роминг је услуга коју нуде мобилни оператори, а која омогућава коришћење мобилног телефона у иностранству, односно да можете да разговарате, шаљете текстуалне поруке (СМС) и користите мобилни интернет док сте у иностранству.

* **Да ли роминг могу користити и припејд и постпејд корисници?**

Корисници могу да провере код свог оператора да ли је услуга роминга омогућена на њиховом броју. Роминг могу користити и припејд и постпејд корисници, а о детаљима који се односе лично на Вас, потребно је да се информишете код свог оператора.

* **Да ли се роминг примењује када користим бежични интернет док сам у иностранству?**

Када користите бежични интернет, не користите услуге у ромингу.

* **Да ли у ромингу могу да користим услуге позива, SMS и мобилног интернета (преноса података) које користим и у матичној мрежи?**

Да, све наведене услуге се могу користити и у ромингу, али тарифирање може бити другачије. Контактирајте са својим оператора и информишите се о ценама пре поласка на пут.

* **Да ли се одбијени позив у ромингу наплаћује?**

Како одбијањем долазног позива не долази до успостављања везе, овакав позив неће бити наплаћен.

* **Да ли се посебно наплаћују текстуалне поруке које шаљем или које ми стижу док сам у ромингу?**

Одлазне поруке се посебно наплаћују, у складу са роминг тарифом вашег оператора која је важећа за земљу у којој се налазите. Пријем текстуалне поруке док се налазите у иностранству неће бити наплаћен.

* **Да ли се посебно наплаћују позиви које примам док сам у ромингу? Колико се наплаћују?**

Када сте у иностранству, код долазних позива део трошкова сносите и Ви. О тачној цени која би Вам била наплаћена за долазни позив је најбоље да се информишете код свог оператора. Када је реч о позиваоцу, позив ће њему бити наплаћен на исти начин као да сте у тренутку позива у матичној мрежи.

* **Цене за услуге роминга у оквиру тарифног пакета који имам ми се чине доста високим; да ли постоје неке друге, повољније могућности?**

Услуге роминга (разговори, СМС, пренос података) могу бити знатно повољније у оквиру специјалних роминг додатака које у понуди имају сви мобилни оператори. Роминг додаци су доступни и за припејд и постпејд кориснике.

* **Да ли се наплаћују позиви које примам или упућујем преко Вајбера и сличних сервиса за комуникацију док сам у ромингу?**

Када је реч о употреби сервиса за комуникацију путем интернета, биће наплаћен пренос података у ромингу, како за позиве које упућујете, тако и за позиве које примате. Видео позив може бити значајно скупљи због различите количине података потребне за пренос обичног говорног позива и видео позива.

* **Како да избегнем додатне трошкове у пограничним деловима, пошто ми се догодило да телефон сам промени оператора?**

Уколико је опција аутоматског избора оператора укључена, може се догодити да користите услуге роминга преко оператора из суседних земаља. Како бисте то избегли, потребно је да искључите аутоматски и активирате мануелни избор оператора на мобилном телефону.

* **Зашто се препоручује искључивање аутоматског ажурирања апликација и аутоматског преузимања фотографија и видеа у апликацијама пре пута у иностранство?**

Аутоматско ажурирање апликација, аутоматско преузимање фотографија и видеа у апликацијама као што су Вајбер и Вотсап, аутоматско емитовање видеа на апликацијама као што су Јутјуб и Инстаграм, представљају примере аутоматског преноса података које може утицати на високу потрошњу података, а самим тим и стварање високих трошкова. Такође, апликације које приказују податке у реалном времену, као што су апликације за временску прогнозу, могу аутоматски да се повезују на интернет и преносе податке без знања корисника. Дакле, аутоматско ажурирање и преузимање се не препоручује у ромингу, јер може проузроковати додатне, високе трошкове.

* **Да ли је истина да нема додатне наплате роминга у региону Западног Балкана?**

Да, од 1. јула 2021. године приликом путовања у региону Западног Балкана (Србија, Црна Гора, Северна Македонија, Босна и Херцеговина, Албанија), важи принцип „у ромингу као код куће“, тако да нема додатног плаћања за позиве, СМС и мобилни интернет у поређењу са плаћањем у матичној мрежи. Код преноса података могу постојати ограничења јер оператори примењују политику примереног коришћења како би спречили злоупотребе. Корисницима се саветује да се пре путовања обрате свом мобилном оператору за детаље.